open-index/open-wikipedia-markdown huggingface dataset:
Pyynikin lukio

**Pyynikin lukio** on lukio Tampereella. Kesään 2025 saakka lukio toimi Hatanpään lukio -nimellä. Pyynikin lukio siirtyy vanhasta Hatanpään lukiokiinteistöstä Pyynikintie 2 koulutaloon lukuvuoden 2025-2026 aikana. Lukion rehtorina toimii Ville Vuorisalmi.

Pyynikin lukiossa on yleislinja, musiikki- ja musiikkiteatterilinja sekä uusi suomen- ja englanninkielinen lukiolinja. Lukiosta kasvaa lukuvuosien 2025–2028 aikana noin 750 opiskelijan oppilaitos.

Pyynikin lukiossa toimii myös yksi Tredun hallinnoima TUVA-ryhmä (tutkintoon valmistava koulutus), jonka tarkoituksena on parantaa opiskelijoiden valmiuksia hakeutua lukioon.

## Musiikin ja musiikkiteatterin erityinen koulutustehtävä
Pyynikin lukio toimii Musiikin (musiikki ja musiikkiteatteri) erityisen koulutustehtävän lukiona Pirkanmaalla. Pyynikin lukiossa on tarjolla lukuisia musiikin ja musiikkiteatterin soveltavia kursseja, joilla keskitytään esimerkiksi lauluun, bändisoittoon, studiotekniikkaan, äänentoistoon, musiikin teoriaan ja teatteri-ilmaisuun. 

Lukiossa tehdään vuosittain musiikin ja teatterin yhteistyöproduktio, kuten musiikkiteatteriesitys. Opiskelijat tuottavat myös ohjelmaa muun muassa Tampereen joulutorille. Vuonna 2024 ensi-iltansa sai Hullu prinssi 2.4. -musikaali, joka tehtiin yhteistyössä useiden toisen asteen oppilaitosten sekä Tampereen Työväen Teatterin kanssa TTT:n Suurelle näyttämölle.

## Lähteet
Kirishitan

**Kirishitan** () tarkoittaa japanilaista kristittyä tai kristinuskoa Japanin historiassa, erityisesti 1500- ja 1600-lukujen roomalaiskatolisia lähetyssaarnaajia ja heidän kääntyneitä.

Kristinusko saapui Japaniin vuonna 1549 jesuiittalähetyksen myötä. Seuraavan vuosisadan aikana satoja tuhansia japanilaisia kääntyivät kristinuskoon. Kristinuskon nopea kasvu herätti poliittisia pelkoja, mikä johti Japanin sulkeutumiseen ulkomaankaupalle, sallien vain hollantilaisten, kiinalaisten ja korealaisten kaupan.

Japanin yhdistäjä, sotaherra Oda Nobunaga tuki kristinuskoa buddhalaisuuden vastapainoksi, mutta hänen seuraajansa Toyotomi Hideyoshi käänsi suhtautumisen kielteiseksi ja määräsi lähetyssaarnaajat poistumaan vuonna 1587. Tokugawa-shōgunaatti kielsi kristinuskon vuonna 1614, karkotti lähetyssaarnaajat ja vainosi kristittyjä. Shimabaran kapina (1637–1638) kukistettiin verisesti, ja kristityt ajettiin maan alle.

Salaiset kristityt, *[[kakure kirishitan]]*, jatkoivat uskontoaan naamioiden kristilliset symbolit buddhalaisuuden muotoon. 1800-luvulla rajoitukset lievenivät, ja vuonna 1865 noin 20&nbsp;000 salaisesta kristitystä tunnusti uskonsa avoimesti. Suurin osa liittyi katoliseen kirkkoon, mutta osa säilytti osittain omia perinteitään, muodostaen ''hanare kirishitan'' -ryhmän.

## Lähteet
Chotyniec

**Chotyniec** on kylä Puolan kaakkoisosassa, Ala-Karpatian voivodikunnan Jarosławin piirikunnan Radymnon maalaiskunnassa. Kylä sijaitsee vain kilometrin eurooppatie :n (valtatien A4) pohjoispuolella, linnuntietä 25 kilometriä Przemyślin kaupungista koilliseen ja kahdeksan kilometriä Ukrainan rajasta länteen.

Vuonna 2022 kylässä asui 716 ihmistä.

Kylä on tunnettu erityisesti 1600-luvun alun puisesta Ukrainan kreikkalaiskatoliseen kirkkoon kuuluvasta Neitsyt Marian syntymän kirkostaan, joka on yhä jumalanpalveluskäytössä. Kirkko lisättiin vuonna 2013 Unescon maailmanperintöluetteloon osana kohdetta Puolan ja Ukrainan Karpaattien puiset tserkvat.

## Lähteet

## Aiheesta muualla
Matti Kairaluoma

**Matti Ilmari Kairaluoma** (s. 4. syyskuuta 1936 Tampere) on suomalainen lääkäri ja kirurgian  emeritusprofessori.

Matti Kairaluoman vanhemmat olivat parturi Yrjö Kairaluoma ja Tilda Vilhelmiina Vehviläinen. Hän avioitui 1959 Irma Kaarina Ala-Hyytiälän kanssa. Kairaluoma tuli ylioppilaaksi Oriveden yhteiskoulusta 1955 ja valmistui lääketieteen lisensiaatiksi Turun yliopistosta 1962. Lääketieteen ja kirurgian tohtoriksi hän väitteli Oulun yliopistossa 1971 ja harjoitti jatko-opintoja Indianan yliopistossa Yhdysvalloissa 1972–1974. Kairaluoma sai erikoislääkärin pätevyyden kirurgisissa taudeissa 1971, thorax- ja verisuonikirurgiassa 1980 ja gastroenterologiassa 1989. 

Kairaluoma oli Kalajoen toinen kunnanlääkäri 1962–1968, Oulun lääninsairaalan kirurgian apulaislääkäri 1968–1971 ja Oulun yliopistossa kirurgian apulaisopettaja 1972–1977, dosentti ja vt. apulaisprofessori 1976–1977, apulaisprofessori 1977–1987 ja professori 1987–1999. Hän oli myös Oulun yliopistollisen sairaalan kirurgian klinikan apulaisylilääkäri 1980–1987 ja ylilääkäri 1987–1999. Kairaluomalla on lisäksi ollut useita asiantuntija- ja luottamustehtäviä.

## Lähteet
Raparperimehu

**Raparperimehu** on mehua, jota tehdään keittämällä raparperin varsien paloja. Sitä voidaan tehdä kotitekoisesti mehustimella, kuten höyrymehustimella. Sen makeuttamiseen sopivat sokeri ja siirappi. Kun raparperimehua on tehty kattilassa ja mehu on siivilöity, jäljelle jäävästä mäskistä voidaan tehdä hilloa. Raparperin varsien punaisesta osasta tehty mehu on roseen väristä ja vihreästä osasta tehty on vaaleampaa. Raparperimehu sopii käytettäväksi booleihin ja se sopii yhdistettäväksi marjamehujen kanssa.

## Lähteet
AC Oulu Volley

**AC Oulu Volley** on oululainen miesten lentopallojoukkue, joka pelaa kaudella 2025–2026 Mestaruusliigassa. Sen kotihalli on Ouluhalli.

Aiemmin 1-sarjassa Oulun Kiskona pelannut joukkue nostettiin Mestaruusliigaan, kun Karelian Hurmos ajautui konkurssiin. Jalkapalloseura AC Oulun omistajien toimesta perustettu AC Oulu Volley oy vuokraa Mestaruusliigan sarjapaikan Oulun Kisko ry:ltä. Hankkeen takana on AC Oulun omistaja Tomi Kaismo, joka pyrkii laajentamaan AC Oulusta monilajiseuran.

## Lähteet

## Aiheesta muualla

* Joukkueen kotisivut
Mustaokamonni

**Mustaokamonni** (*Oxydoras niger*) on okamonneihin kuuluva kalalaji. Lajia tavataan makeista vesistä Etelä-Amerikasta.

## Koko ja ulkonäkö
Mustaokamonni on kookas kala, joka kasvaa useimmiten 60–80 cm pitkäksi, mutta voi suurimmillaan saavuttaa 100–120 cm:n pituuden. Luonnossa se kasvaa suuremmaksi kuin akvaarioissa. Ruumiinrakenteeltaan laji on tukevahko, pyrstöä kohden kapeneva ja leveä- ja litteäpäinen. Päätä suojaa luulevy ja lisäksi kyljissä on rivi luusuomuja. Mustaokamonnin selkäevässä ja rintaevissä on piikki. Rasvaevä on pitkä ja matala. Kalan kuonossa on kolme paria viiksisäikeitä. Mustaokamonni on selästään musta ja väri vaalenee vatsaa kohden.

## Levinneisyys ja elintavat
Mustaokamonnin levinneisyysalue ulottuu Venezuelasta Boliviaan ja Brasiliaan. Se elää Amazon-, Essequibo-, Orinoco- ja São Francisco-joissa ja niiden sivujoissa mutapohjaisilla alueilla sekä tulva-aikana metsissä. Mustaokamonni vaeltaa kutemaan jokien alajuoksulle ja lisääntymiskausi päättyy kesäkuussa. Kala syö hyönteisiä, äyriäisiä, kasvinosia, kuolleita kaloja ja orgaanista materiaalia.

Mustaokamonnia kalastetaan paikallisesti ravinnoksi myös kaupallisesti. Sitä pidetään myös akvaariokalana, vaikka suuri koko tekee kalan hoitamisesta kotiakvaarioissa vaikeaa.

## Lähteet
Porsche 963

**Porsche 963** (Type 9R0) on saksalaisen Porschen suunnittelema ja Multimaticin rakentama LMDh-urheiluprototyyppi, joka kilpailee Hypercar- ja GTP (Grand Touring Prototype) -luokissa FIA World Endurance Championship -sarjassa ja IMSA SportsCar Championship -sarjassa. 963:n nimi on saanut inspiraationsa 1980-luvulla kilpailevista Porsche 956:sta ja Porsche 962:sta, jotka kilpailivat myös amerikkalaisissa ja eurooppalaisissa kilpa-sarjoissa. Auto paljastettiin vuoden 2022 Goodwood Festival of Speed ​​-tapahtumassa perinteisellä punaisella, valkoisella ja mustalla väritykseltään.

Auton virallinen kilpailudebyytti oli vuoden 2023 Daytonan 24 tunnin ajo, joka oli IMSA SportsCar Championshipin kauden avauskilpailu.

Monivuotinen kumppanuus Team Pensken kanssa Porsche Penske Motorsport nimen alla julkistettiin toukokuussa 2021. Toukokuussa 2022 Porsche ilmoitti myös, että neljä 963-mallia myönnetään asiakkaille vuodelle 2023 hintaan 2,9 miljoonaa dollaria per auto, täyden tehdastuen kanssa. JDC–Miller Motorsports ja Jota Sport molemmat ilmoittivat 25. kesäkuuta ottavansa vastaan ​​yhden auton kumpikin, JDC MotorSport IMSA SportsCar Championship -sarjassa ja JOTA FIA World Endurance Championship -sarjassa. Marraskuussa 2022 Proton Competition paljasti ostaneen loput kaksi ja osallistuen kummassakin WEC:ssä ja IMSA:ssa vuonna 2023.

Lokakuussa 2025 Porsche ilmoitti vetäytyvänsä FIA World Endurance Championshipin Hypercar -luokasta kauden 2025 lopussa taloudellisten paineiden ja strategisen muutoksen vuoksi.

## Lähteet

## Aiheesta muualla
Oulun Kisko

**Oulun Kisko** on oululainen vuonna 1960 perustettu lentopalloseura. Se on pelannut lentopallon SM-sarjaa 1970- ja 1980-luvuilla. Seura perustettiin alun perin rautatieläisten joukkueeksi TUL:n jäsenseurana.

Kisko oli vuonna 1990 mukana perustamassa lentopalloseura Ettaa.

Seuran oma edustusjoukkue pelasi viimeksi toiseksi korkeimmalla sarjatasolla 1-sarjassa vuosina 2021–2025, kunnes se nostettiin Mestaruusliigaan kaudeksi 2025–2026 Karelian Hurmoksen ajauduttua konkurssiin. Mestaruusliigan uusi edustusjoukkue toimii nimellä AC Oulu Volley: Oulun Kisko ry vuokraa pääsarjapaikan AC Oulu Volley oy:lle.

## Lähteet

## Aiheesta muualla

* Seuran verkkosivut
BMW M Hybrid V8

**BMW M Hybrid V8** on saksalaisen BMW M:n suunnittelema ja Dallaran valmistama kilpa-auton prototyyppi. Se on suunniteltu Le Mans Daytona h (LMDh) -sääntöjen mukaisesti, ja se debytoi vuoden 2023 IMSA SportsCar Championship -sarjassa kauden avauskilpailussa Daytonan 24 tunnin ajossa. Se merkitsi BMW:n paluuta urheilun prototyyppikilpailujen huipulle sitten vuoden 1999 BMW V12 LMR:n. Auto osallistui myös FIA World Endurance Championship -sarjaan vuodesta 2024 alkaen.

## Lähteet

## Aiheesta muualla
Ulla Heikkilä

**Ulla Heikkilä** (s. 1989 Tampere) on suomalainen elokuvaohjaaja ja käsikirjoittaja.

Heikkilä valmistui Aalto-yliopistosta elokuvaohjaajaksi 2016.

Heikkilän lyhytelokuvia *Golgota* (2016), *#barewithme* (2017) ja *Let Her Speak* (2019) on esitetty lukuisilla kansainvälisillä elokuvafestivaaleilla.

Heikkilän ensimmäinen pitkän elokuvan ohjaustyö oli nuorista rippikoululaisista kertova *[[Eden (elokuva)|Eden]]* (2020). *Edenin* ohjaajana silloinen 31-vuotias Heikkilä oli nuorin pitkän elokuvan Suomessa yksin ohjannut nainen 48 vuoteen. Edellisen ohjasi Eija-Elina Bergholm, joka oli 28-vuotias *[[Marja pieni!]]* -elokuvansa valmistuessa 1972.

Eden sai kolme Jussi-ehdokkuutta: parhaasta elokuvasta, parhaasta sivuosasta (Satu Tuuli Karhu) ja parhaasta leikkauksesta (Hanna Kuirinlahti).

Heikkilän ohjaustöihin kuuluvat myös Elisa Viihteen draamasarja *[[Eroja ja sovintoja]]* (2023) sekä Ylen nuortensarjan *[[Luuserit]]* toinen kausi (2022).

Heikkilän toinen pitkä elokuva, Nauvoon sijoittuva ja juhannukseen ajoittuva *[[Elämä on juhla (elokuva)|Elämä on juhla]]*, tuli ensi-iltaan syksyllä 2025.
## Lähteet
Kroketti (ruokalaji)

**Kroketti** eli **kuorukka** () on ranskalainen ruokalaji, joka koostuu pyöryköistä tai pötköistä, jotka on valmistettu leivitetystä taikinasta uppopaistamalla. Taikina voi pohjautua perunasoseeseen ja siihen saatetaan käyttää lisäksi muun muassa juustoa. Taikina voi pohjautua myös valkokastikkeeseen ja siihen voidaan laittaa myös lihaa, kalaa tai sieniä. Hyvin valmistetut kroketit ovat sisältä pehmeitä, sopivan suolaisia ja niiden pinta on rapea. Espanjalaisia kroketteja (*croquetas*) syödään usein tapaksina.

## Lähteet
John Dunlap

**John Dunlap** (s. 16. huhtikuuta 1957 Ottawa) on kanadalainen asianajaja, joka on vuodesta 2023 lähtien toiminut Maltan ritarikunnan suurmestarina. 

## Tausta
Dunlap syntyi Ottawassa vuonna 1957. Hän valmistui humanististen tieteiden kandidaatiksi Ottawan yliopistosta, mutta vaihtoi sitten Länsi-Ontarion yliopistoon, josta hän on valmistunut asianajajaksi. Lisäksi hän on opiskellut Nizzan yliopistossa.

Dunlapilla on lakimieslupa myös New Yorkin osavaltiossa. Vuonna 1986 Dunlap alkoi työskennellä Dunnington, Bartholow & Miller -nimisessä asianajajatoimistossa, jossa hän keskittyi maahanmuuttoon ja yritysmaailmaan. Vuonna 1997 hän aloitti Pyhän istuimen YK-lähetystön oikeudellisena asiantuntijana.

## Toiminta ritarikunnassa
Dunlap koki uskonnollisen kutsumuksensa 1980-luvun puolivälissä tekemällä vapaaehtoistyötä muun muassa AIDS-potilaiden parissa. Hän liittyi Maltan ritarikuntaan vuonna 1996 ja antoi täyden ritarinvalansa vuonna 2008.

Vuonna 2014 Dunlab valittiin ritarikunnan hallitusneuvostoon. Lisäksi hän on toiminut puheenjohtajana ritarikunnasta erillisessä järjestössä, joka on vastuussa Maltan ritarikunnan ja neljän ei-katolilaisen johanniittain ritarikuntien välisenä yhteistyökanavana.

Edeltäjänsä Giacomo dalla Torre del Tempio di Sanguinetton äkillisen kuoleman jälkeen paavi Franciscus nimitti Dunlapin ritarikunnan varasuurmestariksi.

### Suurmestari
Dunlap nousi ritarikunnan viralliseksi suurmestariksi 3. toukokuuta 2023, ja hän on järjestyksessään 81. suurmestari. Hän on ensimmäinen suurmestari, joka ei ole aatelinen. Aikaisemmin aatelistausta oli ritarikunnan perustuslain määrittelemä vaatimus suurmestarille, mutta tästä luovuttiin vuonna 2022 paavi Franciscuksen antamalla määräyksellä. Dunlap on myös ritarikunnan ensimmäinen suurmestari, jonka nimitys ei ole enää elinikäinen, vaan kymmenvuotinen.

## Kunnianosoituksia

*  Unkarin ansioritarikunta ketjulla (Unkari, 2024)
*  Italian tasavallan ansioritarikunta ketjulla (Italia, 2023)
*  Italian tähden ritarikunnan suurristi (Italia, 2023)
*  Pyhän Kaarlen ritarikunnan suurristi (Monaco, 2024)
*  Omar Torrijos Herreran ritarikunnan suurristi (Panama, 2024)
*  Valkoisen Kotkan ritarikunnan ritari (Puola, 2025)
*  Kansallinen ansioritarikunnan suurupseeri (Romania, 2013)
*  Pyhimmän ilmoituksen ylin ritarikunnan ritari (Savojin kuningashuone, 2023)
*  Pyhän Johanneksen ritarikunnan oikeusritari (Yhdistynyt kuningaskunta, 2020)
*  San Marinon ritarikunta ketjulla (San Marino, 2025)

## Lähteet
Katolinen koulu

**Katolinen koulu** on oppilaitos, joka toimii katolisen kirkon opetusten ja arvojen mukaisesti, keskittyen kokonaisvaltaiseen ihmisen kasvatukseen. 

Katolinen koulu yhdistää akateemisen opetuksen kristilliseen uskoon pyrkien integroimaan kulttuurin ja uskon sekä uskon ja elämän. Sen tehtävä on osa kirkon pelastustehtävää, ja se korostaa Jeesuksen opetuksia, erityisesti rakkauden, totuuden ja toivon arvoja. Koulu tukee oppilaiden moraalista ja hengellistä kehitystä, edistää kristillistä elämäntapaa ja vastustaa relativismin vaikutuksia pluralistisessa yhteiskunnassa. Se toimii yhteisöllisenä ympäristönä, jossa opettajat, vanhemmat ja oppilaat toteuttavat yhdessä kristillistä kasvatusta kunnioittaen samalla kulttuurista moninaisuutta ja vanhempien oikeutta valita lapsilleen sopiva koulutus.

## Lähteet
Radruż

**Radruż** on kylä Puolan kaakkoisosassa, Ala-Karpatian voivodikunnan Lubaczówin piirikunnan Horyniec-Zdrójin maalaiskunnassa. Kylä sijaitsee noin 3 kilometriä kuntakeskus Horyniec-Zdrójista kaakkoon, vain noin 600 metriä Puolan ja Ukrainan valtiorajan länsipuolella. Lähin kaupunki on linnuntietä 30 kilometriä pohjoiseen sijaitseva Lublinin voivodikunnan Tomaszów Lubelskin kaupunki.

Vuonna 2021 kylässä asui 196 ihmistä.

Kylä on tunnettu erityisesti puisesta, Ukrainan kreikkalaiskatoliseen kirkkoon kuuluvasta pyhän Paraskevan kirkostaan, joka nykyään toimii osana paikallismuseota. Kirkko lisättiin vuonna 2013 Unescon maailmanperintöluetteloon osana kohdetta Puolan ja Ukrainan Karpaattien puiset tserkvat.

## Lähteet

## Aiheesta muualla
Redemptor hominis

**Redemptor hominis** () on paavi Johannes Paavali II:n 4. maaliskuuta 1979 julkaisema kiertokirje. Kiertokirje käsittelee lunastuksen salaisuutta, lunastetun ihmisen asemaa nykymaailmassa, kirkon lähetystehtävää sekä ihmisen kohtaloa. Sitä pidetään paavin ajattelun ohjelmallisena tiivistelmänä.

Kiertokirjeessä tarkastellaan ihmisoikeuksia, ihmisarvoa, uskonnonvapautta sekä elämän merkityksen etsimistä teknologian ja tieteen kehityksen keskellä. Paavi Johannes Paavali II määrittelee kirkon perustavanlaatuiseksi tehtäväksi "ohjata koko ihmiskunnan tietoisuus ja kokemus kohti Jumalan mysteeriä" kaikissa aikakausissa.

Kiertokirje käsittelee myös Neitsyt Marian merkitystä, papin selibaatin arvostusta sekä teologien roolia ja tehtävää kirkossa.

## Suomennos
**Redemptor hominis* (Ihmisen Lunastaja). KATT, Jyväskylä, 2012, 73 sivua. 
## Lähteet

## Aiheesta muualla
*Redemptor hominis Katolinen.fi
Catechesi tradendae

**Catechesi tradendae** on paavi Johannes Paavali II:n 16. lokakuuta 1979 julkaisema ensimmäinen apostolinen kehotuskirje. Kehotuskirje käsitteli katekeesia eli uskonnonopetusta. Asiakirja seurasi piispanneuvoston neljättä yleiskokousta, joka pidettiin lokakuussa 1977 ja johon tuleva paavi osallistui ennen valintaansa.

Kehotuksessa korostetaan kaiken katekeesin "Kristus-keskeisyyttä". Sen tavoitteeksi määritellään "Jumalan avulla kehittää vielä alkuvaiheessa olevaa uskoa ja edistää sen täyttymystä sekä ravita päivittäin uskollisten, nuorten ja vanhojen kristittyjen elämää".

Asiakirja käsittelee systemaattisen katekeesin tarvetta, katekeesin sisältöä ja eheyttä sekä sopivia pedagogisia menetelmiä. Se tarkastelee myös eri ikäryhmien ja vammaisten katekeesia, katekeesin ja teologian suhdetta sekä eri tahojen vastuuta: piispojen, pappien, sääntökuntalaisten, maallikkokatekeettojen, koulujen ja perheiden roolia katekeesissa.

Apostolisten kehotuskirjeitten julkaiseminen piispainsynodin jälkeen on vakiintunut käytäntö paavillisessa toiminnassa.

Kirjeen sisällys on seuraava:
*Johdanto (1-4)
*I Ainoa opettajamme on Jeesus Kristus (5-9)
*II Kokemus, joka on yhtä vanha kuin Kirkkokin (10-17)
*III Uskonnonopetus Kirkon sielunhoito- ja lähetystyössä (18-25)
*IV Koko ilosanoman lähde (26-34)
*V Kaikki tarvitsevat uskonnonopetusta (35-45)
*VI Eräistä uskonnonopetuksen menetelmistä ja keinoista (46-50)
*VII Miten uskonnonopetusta on annettava (51-55)
*VIII Uskon ilo maailman vaikeuksien keskellä (56-61)
*IX Tehtävä kuuluu meille kaikille (62-71)
*Lopuksi (72-73)

## Suomennos
**Catechesi tradendae*. Katolinen tiedotuskeskus, suom. Evi Koski. Helsinki 1980 

## Lähteet

## Aiheesta muualla
*Catechesi tradendae
Orografia

**Orografia** (kreikan kielen sanoista  "vuori" ja  "kirjoittaa") tarkoittaa geomorfologiassa vuorien ja kukkuloiden muotoja ja niiden synnyn ja kehityksen tutkimista. Orografia on yksi maantieteen osa-alueista. Orografia ei tutki vain pinnan piirteitä kuten topografiassa. Orografia huomioi ulkoiset tekijät, jotka vaikuttavat pinnan muodostumiseen. Maaston piirteiden tutkimisella voidaan etsiä vesivarantoja ja voidaan arvioida ilmakehän virtauksia maaston muotojen vaikutuksesta.

## Lähteet
Álvaro Djaló

**Álvaro Djaló Dias Fernandes** (s. 16. elokuuta 1999 Madrid) on espanjalainen jalkapalloilija, joka pelaa vasemman laitahyökkääjän pelipaikalla. Hän edustaa Espanjan pääsarjassa Primera Divisiónissa pelaavaa Athletic Bilbaota.

Djaló on portugalilaisseura Bragan kasvatti ja edusti seuran ammattilaisjoukkueen lisäksi reservijoukkuetta sekä alle 19- ja 23-vuotiaiden joukkueita. Hän voitti ammattilaisjoukkueen kanssa kaudella 2023–2024 Portugalin liigacupin. Yhteensä hän keräsi ammattilaisjoukkueessa nimiinsä 88 ottelua, joissa hän teki 21 ja syötti 11 maalia. Nykyistä seuraansa Athletic Bilbaota hän on edustanut vuodesta 2024, ja hänen sopimuksensa on määrä jatkua vuoteen 2029 asti.

## Lähteet
Dives in misericordia

**Dives in misericordia** () on paavi Johannes Paavali II:n 30. marraskuuta 1980 julkaisema kiertokirje. Kiertokirjeessä paavi Johannes Paavali II tarkastelee "aikamme suurimpia huolenaiheita" ja toteaa, että Jumalan laupeus on se, mitä maailma tarvitsee "tässä historian hetkessä". Paavi määrittelee armon "Kristuksen messiaanisen sanoman perustavaksi sisällöksi ja hänen tehtävänsä perustavaksi voimaksi".

## Lähteet

## Aiheesta muualla
*Dives in misericordia Katolinen.fi
Gorka Guruzeta

**Gorka Guruzeta Rodríguez** (s. 12. syyskuuta 1996 San Sebastián) on espanjalainen jalkapalloilija, joka pelaa keskushyökkääjän pelipaikalla. Hän on edustanut vuodesta 2022 Espanjan pääsarjassa Primera Divisiónissa pelaavaa Athletic Bilbaota, ja sopimuksen on tarkoitus ulottua vuoteen 2028 asti.

## Lähteet
Laborem exercens

**Laborem exercens** () on paavi Johannes Paavali II:n 14. syyskuuta 1981 julkaisema kiertokirje. Paavi Johannes Paavali II:n kolmas kiertokirje laadittiin kunnianosoituksena paavi Leo XIII:n sosiaalisen kiertokirjeen *[[Rerum Novarum]]in* 90-vuotisjuhlalle.

Kiertokirjeessa todetaan, että "kirkko pitää tehtävänään kiinnittää jatkuvasti huomiota työntekijöiden ihmisarvoon ja oikeuksiin". Paavi korostaa, että työn oikea kohde on edelleen ihminen riippumatta talousjärjestelmästä – oli se kapitalistinen tai sosialistinen.

Keskeinen opetus on, että "työn tarkoitus on aina ihminen".

## Lähteet
Erittyminen

**Erittyminen** on aineenvaihduntajätteiden poistamista, mikä on olennainen prosessi kaikissa organismeissa. Selkärankaisilla tämä tapahtuu pääasiassa keuhkojen, munuaisten ja ihon kautta. Tämä on vastakohta eritykselle, jossa aineella voi olla erityisiä tehtäviä solusta poistumisen jälkeen. Esimerkiksi istukalliset nisäkkäät poistavat virtsaa virtsarakosta virtsaputken kautta, joka on osa eritysjärjestelmää. Yksisoluiset organismit erittävät kuona-aineita suoraan solun pinnan läpi. Elämäntoimintojen, kuten soluhengityksen, aikana kehossa tapahtuu useita kemiallisia reaktioita. Näitä kutsutaan aineenvaihdunnaksi. Nämä kemialliset reaktiot tuottavat kuona-aineita, kuten hiilidioksidia, vettä, suoloja, ureaa ja virtsahappoa. Näiden kuona-aineiden kertyminen kehon sisäpuolelle on haitallista. Erittelyelimet poistavat nämä kuona-aineet. Tätä aineenvaihduntajätteiden poistumisprosessia kehosta kutsutaan erittymiseksi.

## Lähteet
Korbinian Geibel

**Korbinian Geibel** (s. 8. heinäkuuta 2002 Starnberg, Saksa) on saksalainen jääkiekkoilija, pelipaikaltaan puolustaja. Geibel edustaa Saksan  DEL-liigassa pelaavaa Eisbären Berliniä. Hänellä on sopimus joukkueen kanssa kauden 2026–2027 loppuun saakka.

Geibelin kasvattajaseura on Wanderers-Germering. Geibel on voittanut kolme Saksan mestaruutta. Geibel on pelannut 116 Saksan DEL:in runkosarjan ottelua. Näissä otteluissa hän on tehnyt viisi maalia ja 14 syöttöä eli yhteensä 19 tehopistettä. Geibel on pelannut 34 Saksan DEL:in ylempien pudotuspelien ottelua. Näissä otteluissa hän on tehnyt yhden maalin ja kahdeksan syöttöä eli yhteensä yhdeksän tehopistettä. Hän kuului Saksan joukkueeseen Ruotsin ja Tanskan MM-kilpailuissa 2025. Uran tilastot päivitetty kauden 2024–2025 jälkeen.

## Lähteet
Tongan roomalaiskatolinen hiippakunta

**Tongan roomalaiskatolilainen hiippakunta** () on katolisen kirkon alainen roomalaista riitusta noudattava hiippakunta, joka perustettiin 21. kesäkuuta 1966. Pinta-alaa hiippakunnalla on 947 km2. Vuonna 2022 hiippakunnalla oli 13&nbsp;742 jäsentä, joka vastasi n. 13,5 prosenttia Tongan väestöstä.

Ennen kuin hiippakunta sai nykyisen nimensä ja asemansa, se toimi eri nimillä ja hallinnollisissa muodoissa. Sen historia alkaa vuodesta 1842, jolloin perustettiin Keski-Oseanian apostolinen vikariaatti, jonka alueeseen kuuluivat muun muassa Tongan, Fidžin ja Samoan saaret.

Tongan lisäksi hiippakunta kattaa myös Uudelle-Seelannille kuuluvan Niuen. Seurakuntia hiippakunnassa on 16 ja pappeja 63. Erilaisia kirkkorakennuksia on 21, ja hiippakunnan pääkirkkona toimii Pyhän Marian katedraali.

Hiippakunnan piispana on vuodesta 2008 lähtien toiminut Soane Patita Paini Mafi, jonka paavi Franciscus nimitty vuonna 2015 myös kardinaaliksi.

## Lähteet
Aristoteles Argoslainen

**Aristoteles Argoslainen** (, ; 200-luku eaa.) oli dialektiseen koulukuntaan kuulunut filosofi, joka oli kotoisin Argoksesta.

Aristoteles kuului argoslaiseen puoluekuntaan, joka oli vihamielinen Spartan Kleomenes III:tta kohtaan, ja kun Kleomenes oli ottanut Argoksen kaupungin haltuunsa, Aristoteles onnistui saamaan sen takaisin akhaialaisten käsiin. Kyseessä on mahdollisesti sama Aristoteles, joka Plutarkhoksen mukaan murhasi Sikyonin tyranni Abantidaan yhdessä Deiniaan kanssa.

## Lähteet
Aristoteles Ateenalainen

**Aristoteles Ateenalainen** () oli antiikin kreikkalainen puhuja ja valtiomies, joka oli kotoisin Ateenasta. Hänen nimellään tunnettiin Diogenes Laertioksen aikana joitakin oikeuspuheita, jotka erottuivat eleganssillaan.

## Lähteet
Mareterra

**Mareterra** on Monacon kaupunginosa. Se on rakennettu merestä vallatulle maalle ja alue avattiin virallisesti joulukuussa 2024.

Monaco on laajentunut historiansa aikana pitkään merelle maata valtaamalla. Vuoden 1907 jälkeen 25&nbsp;% valtion pinta-alasta on vallattu merestä. Mareterran kaltaisesta hankkeesta puhuttiin alkujaan jo 2000-luvun alussa, mutta suunnitelmat jäädytettiin vuonna 2009. Vuonna 2013 Monacon ruhtinas Albert II julkisti aikeet vallata kuuden hehtaarin kokoinen alue merestä lähellä Larvottoa Monacon itäosassa. Hän antoi myöhemmin hankkeelle nimen Mareterra, joka yhdistelee sanoja meri (*mare*) ja maa (*terra*). Hanke lisäsi Monacon maapinta-alaa 3&nbsp;%. Hankkeen budjetti oli noin 2 miljardia euroa ja hanketta touteuttivat esimerkiksi monacolainen yhtiö Anse du Portier ja kansainvälinen rakennusyhtiö Bouygues Travaux Publics. Vuonna 2015 alettiin asentaa täyttömaata ympäröivää suojarakennetta, joka koostui 18 betonisesta kasuunista. 26 metriä korkeat ja 10&nbsp;000 -tonniset kasuunit valmistettiin Marseillessa ja tuotiin Monacoon meriteitse. Ruhtinasperhe avasi alueen virallisesti 4. joulukuuta 2024.

Mareterra koostuu kahdesta asuinkorttelista, josita toisen suunnitteli italialainen arkkitehti Renzo Piano. Niiden lisäksi paikalla on 10 huvilaa, neljä rivitaloa, 14 liiketilaa, venesatama ja kolme hehtaaria julkista tilaa. Huviloita suunnittelivat esimerkiksi Tadao Ando ja Norman Foster. Maisema-arkkitehtina työskenteli Michel Desvigne. Mareterran vieressä ovat japanilainen puutarha ja Grimaldi Forum.

Mareterraa markkinoitiin ekologisena alueena. Paikalle asennettiin esimerkiksi 9&nbsp;000&nbsp;m² aurinkopaneeleja, sadevettä keräävä säiliö ja merivettä hyödyntäviä lämpöpumppuja. Maanvaltauksen yhteydessä rannikon *[[Posidonia oceanica]]* -meriheinää istutettiin uudelleen kauemmaksi paikallisen meriekosysteemin suojelemiseksi.

Hanke sai osakseen myös kritiikkiä. Uusista asunnoista tuli hyvin kalliita, eikä niistä yhtäkään ollut varattu monacolaisille, joilla on muuten oikeus valtion tukemiin asuntoihin.

## Lähteet
Luettelo Porin Ässien päävalmentajista

Porin Ässät on porilainen jääkiekkoseura, joka perustettiin vuonna 1967. Se pelaa jääkiekon SM-liigassa, jossa se on pelannut vuodesta 1975 alkaen lukuun ottamatta kautta 1989–1990, jonka se pelasi I-divisioonassa. Ässillä on ollut 20 eri päävalmentajaa. Seuran ensimmäinen päävalmentaja oli Rauli Virtanen, joka valmensi Ässiä vain yhden kauden ajan. Hänen seuraajansa, Lasse Heikkilä, valmensi Ässiä kahteen otteeseen yhteensä 11 vuoden ajan.

## Päävalmentajat

Lähde:

*Kauden 1989-1990 Ässät pelasi 1. divisioonassa.

## Lähteet
Feidias Syrakusalainen

**Feidias Syrakusalainen** (, ; 300–200-luku eaa.) oli antiikin kreikkalainen tähtitieteilijä, joka oli kotoisin Syrakusasta. Hän oli Arkhimedeen isä ja toimi mahdollisesti Syrakusan tyranni Hieron II:n hoviastronomina. Arkhimedes mainitsee Feidiaan teoksessaan *[[Hiekanlaskija]]*, ja sanoo hänen arvioineen Auringon halkaisijan noin kaksitoista kertaa Kuun halkaisijaa suuremmaksi. Arkhimedes sai isältään kosketuspinnan tieteeseen, ja Feidias luultavasti opetti pojalleen matematiikkaa.

## Lähteet
Familiaris consortio

**Familiaris consortio** () on paavi Johannes Paavali II:n 22. marraskuuta 1982 julkaisema ensimmäinen apostolinen kehotuskirje. Kehotuskirje käsittelee perheen asemaa nykyajassa, tarkastelemalla sen sekä valo- että varjopuolia. Siinä esitellään Jumalan suunnitelma avioliitosta ja perheestä sekä määritellään kristillisen perheen tehtävä.

Asiakirja laadittiin vuoden 1980 kansainvälisen piispanneuvoston jälkeen. Paavi Johannes Paavali II käsittelee neljää perheen yleistä tehtävää, joita piispanneuvosto keskusteli: ihmisten yhteisön muodostaminen, elämän palveleminen, osallistuminen yhteiskunnan kehitykseen sekä osallistuminen kirkon elämään ja tehtävään.

Kehotus tarkastelee naisten ja miesten rooleja perheessä, avioliittoa sakramenttina sekä lasten ja vanhusten oikeuksia. Se käsittelee vanhempien roolia lasten kasvatuksessa, perhesuunnittelua ja syntyvyyden säätelyä.

Keskeisiä aiheita ovat persoonien yhteisö, elämän palveleminen ja kasvatus. Kehotus käsittelee myös perheen osallistumista yhteiskunnan kehittämiseen sekä kirkon elämään ja lähetystehtävään. Lopuksi tarkastellaan perhepastoraalityön merkitystä ja toteuttamista. Käytännön kysymyksiä ovat rukous perhe-elämässä, avioliittoon valmistautuminen sekä avioliiton jälkeinen perheiden sielunhoito. Asiakirja antaa ohjeistusta myös muihin perhe-elämän kysymyksiin.

## Lähteet

## Aiheesta muualla
*Familiaris consortio Katolinen.fi
Arabella Stanton

**Arabella Stanton** (s. n. 2013 Britannia) on brittiläinen lapsinäyttelijä. Hän näyttelee Hermione Grangerin roolia HBO:n tulevassa Harry Potter -televisiosarjassa.

## Ura

Stanton aloitti uransa teatterissa hyvin nuorena. Hän sai pääroolinsa Matilda the Musical -musikaalissa, jossa hän esitti Matilda Wormwoodia Lontoon West Endin Cambridge Theatressa vuosina 2023–2024. Roolin saamiseksi hän osallistui koe-esiintymisiin alkaen yhdeksännen syntymäpäivänsä jälkeiseltä viikolta. Lisäksi Stanton on esiintynyt Andrew Lloyd Webberin Starlight Express -näytelmässä kertojana nimeltä Control Wembley Park Theatressa Wembleyssä.

Toukokuussa 2025 HBO julkisti, että Stanton on valittu esittämään Hermione Grangeria uudessa Harry Potter -televisiosarjassa. Roolia varten järjestettiin laaja koe-esiintymisprosessi, johon osallistui yli 32 000 nuorta näyttelijää Yhdistyneestä kuningaskunnasta ja Irlannista. Muut päärooleissa esiintyvät ovat Dominic McLaughlin Harry Potterina ja Alastair Stout Ron Weasleyna. Televisiosarja on suunniteltu kymmenen vuoden projektiksi, ja se perustuu J.K. Rowlingin samannimiseen kirjasarjaan. Sarjan on määrä saada ensi-iltansa HBO Maxissa vuonna 2026.
## Lähteet
Heliodoros Aleksandrialainen (peripateetikko)

**Heliodoros Aleksandrialainen** (, ; 200-luku) oli antiikin kreikkalainen filosofi, joka oli kotoisin Aleksandriasta. Hän oli Plotinoksen aikalainen ja kuului peripateettiseen koulukuntaan. Hän kirjoitti useita teoksia, mutta niistä ei tiedetä mitään.

## Lähteet
Heliodoros Aleksandrialainen (uusplatonisti)

**Heliodoros Aleksandrialainen** (, ; 400/500-luku) oli antiikin kreikkalainen uusplatonilainen filosofi, joka oli kotoisin Aleksandriasta. Filosofian lisäksi hän harjoitti myös tähtitiedettä.

Heliodoros oli aleksandrialaisten uusplatonilaisten filosofien sukua: hän oli Hermeiaan ja Aidesian poika ja Ammonios Hermeiaan veli. Hermeiaan kuoleman jälkeen Aidesia vei hänet ja Ammonioksen Ateenaan opiskelemaan filosofiaa Prokloksen oppilaana. Vaikka Heliodorosta pidettiin vähemmän kyvykkäänä kuin veljeään, hän opetti filosofiaa palattuaan Aleksandriaan. Hänen oppilaisiinsa kuului muun muassa Damaskios.

## Lähteet
Melissa Samoslainen

**Melissa Samoslainen** (; 200-luku eaa.) oli antiikin kreikkalainen pythagoralainen filosofi, joka oli kotoisin Samokselta. Häneltä on säilynyt kirjeen muodossa oleva pythagoralainen filosofinen tutkielma, joka on osoitettu toiselle naiselle nimeltä Kleareta. Se on kirjoitettu doorilaisella murteella ja ajoitetaan 200-luvulle eaa. Teksti käsittelee hyveellisen naisen ominaisuuksia, kuten pukeutumista ja velvollisuuksia aviomiestä kohtaan. Tämän vuoksi on ehdotettu, että kyseessä voisikin todellisuudessa olla miehen kirjoittama naisille suunnattu teksti, jolloin ”Melissa” olisikin pseudonyymi.

## Lähteet
Eternal Word Television Network

**Eternal Word Television Network** eli **EWTN** on yhdysvaltalainen katolinen mediaverkosto, joka tarjoaa ympäri vuorokauden katolista ohjelmaa television, radion, painetun median ja digitaalisten alustojen kautta. EWTN perustettiin vuonna 1980 klarissanunna äiti Angelican toimesta, ja se aloitti lähetyksensä vuonna 1981 pienestä studiosta Our Lady of the Angels -luostarissa Irondalessa, Alabamassa. 

EWTN on maailman suurin uskonnollinen mediaverkosto, jonka omien tietojen mukaan se tavoittaa 250 miljoonaa ihmistä 140 maassa. Se työllistää 30 henkilöä pelkästään Vatikaanissa, mikä on huomattavasti enemmän kuin muissa englanninkielisissä tiedotusvälineissä. EWTN omistaa muita katolisia julkaisuja, kuten National Catholic Register -sanomalehden ja Catholic News Agency -uutistoimiston.

## Lähteet
Koirat Suomessa

**Koirat Suomessa** kuvaa koirien roolia ja merkitystä Suomen historiassa, käytössä, kasvatuksessa ja kulttuurissa. Koirat ovat osa suomalaista arkea niin lemmikkeinä kuin työkoirina.

## Historia
Koirat ovat seuranneet ihmistä Suomessa tuhansia vuosia. Ne tulivat Suomeen noin 9000 vuotta eaa. ensimmäisten jääkauden jälkeisten asukkaiden mukana. Koirat toimivat aluksi metsästysapuna ja vetoeläimenä. Myöhemmin koiran tehtäväksi tuli talon ja karjan vartioiminen. Hyrynsalmelta löydetyt noin 9 000 vuotta vanhat koiran luut viittaavat pystykorvatyyppisiin koiriin, joita käytettiin muun muassa hirvien ajamiseen pyyntikuoppiin.

Keskiajalla koirien merkitys kasvoi, ja ne mainittiin ensimmäisen kerran laissa vuonna 1442, jossa säädettiin korvauksista toisen koiran tappamisesta. Metsästys- ja paimenkoirasta maksettava korvaussumma oli suurempi kuin muista koirista.

1800-luvulla koirien jalostus ja järjestäytynyt harrastustoiminta alkoivat. Vuonna 1889 perustettiin Finska Kennelklubben, jonka tavoitteena oli edistää puhdasrotuisten koirien kasvatusta ja järjestää koiranäyttelyitä. Ensimmäinen koiranäyttely pidettiin Helsingissä vuonna 1891.

Toisen maailmansodan aikana koiria käytettiin sotatehtävissä, kuten vartioinnissa ja etsinnässä. Ensimmäiset viralliset sotakoirat saatiin Tanskasta vuonna 1923, ja seuraavana vuonna perustettiin sotakoiratarha Hämeenlinnaan.

Suomen alkuperäisrodut ovat kehittyneet sopeutumaan Pohjolan vaativiin ilmasto-olosuhteisiin. Suomenpystykorva on tunnettu lintukoirana, suomenajokoira on ollut tehokas etenkin jäniksen metsästyksessä, ja karjalankarhukoira suurriistan metsästyksessä. Poronhoidossa suomenlapinkoira ja lapinporokoira ovat olleet tärkeitä apureita.

## Koirakanta ja omistus
Suomessa arvioidaan olevan yli 800 000 koiraa, joista yli 80 prosenttia on rotukoiria. Koirien määrä on kasvanut tasaisesti, ja koronaviruspandemian vuosina kiinnostus koiranomistamiseen lisääntyi. Noin 72 prosenttia kaikista Suomen koirista on ilmoitettu Suomen Kennelliiton koirarekisteriin tai tunnusmerkintätietokantaan.

Koiranomistajien joukko on monipuolinen: kaupungeissa suositaan usein pienempiä rotuja, maaseudulla metsästys- ja työkoiria. Koiran valinnassa otetaan huomioon luonne, koko, käyttötarkoitus ja perheen elämäntyyli.

Suosituimpia koirarotuja Suomessa ovat labradorinnoutaja, kultainennoutaja, suomenlapinkoira, saksanpaimenkoira ja shetlanninlammaskoira. Labradorinnoutajat ja kultaisetnoutajat ovat erityisen suosittuja perhekoiria niiden ystävällisen luonteen vuoksi.

## Lähteet
Timo Kairesalo

**Timo Antero Kairesalo** (s. 11. elokuuta 1951 Parikkala) on suomalainen biologi ja vesistöekologian  emeritusprofessori.

Timo Kairesalo syntyi myyntipäällikkö Tauno Kairesalon ja kauppias Elvi Ilona Malisen perheeseen. Hänen puolisonsa on Pirkko Anna-Liisa Ajo. Kairesalo tuli ylioppilaaksi Kalevan yhteiskoulusta 1970 ja valmistui Helsingin yliopistosta filosofian kandidaatiksi 1976 ja filosofian lisensiaatiksi ja maatalous- ja metsätieteiden kandidaatiksi 1979. Filosofian tohtoriksi hän väitteli Helsingin yliopistossa 1983.

Kairesalo oli Helsingin yliopistossa kasvitieteen laitoksen vs. assistentti 1975 ja 1976, limnologian laitoksen assistentti 1980–1988 ja dosentti 1983–1996. Suomen Akatemian tutkimusasistentti hän oli 1984 ja nuorempi tutkija 1984–1990. Toimittuaan Maj ja Tor Nesslingin säätiön tutkimuspäällikkönä 1990–1992 Kairesalo oli Helsingin yliopiston Lahden tutkimus- ja koulutuskeskuksen projektijohtaja 1993–1995, yliopiston vesistöekologian va. professori 1996 ja sitten vakinainen professori. Hänellä on ollut myös useita asiantuntija- ja luottamustehtäviä.

Mäntsälän entinen kunnanjohtaja Esko Kairesalo on Timo Kairesalon veli.

## Lähteet
Kairesalo

**Kairesalo** on suomalainen sukunimi, joka on muun muassa seuraavilla henkilöillä:

*Esko Kairesalo (s. 1957), Mäntsälän entinen kunnanjohtaja
*Timo Kairesalo (s. 1951), vesistöekologian emeritusprofessori, Esko Kairesalon veli
Kaunis rietas onnellinen (elokuva)

**Kaunis rietas onnellinen** on tuleva Selma Vilhusen ohjaama suomalainen draamaelokuva laulaja Kaija Koosta. Sen on käsikirjoittanut Ilona Ahti. Pääosaa näyttelee Oona Airola.

Elokuvassa käydään läpi Kaija Koon musiikintekemistä, henkilökohtaisia vaiheita ja erityisesti hänen nousuaan suomalaisen popmusiikin huipulle ”Kuka keksi rakkauden” -kappaleen siivittämänä. Elokuva käsittelee myös hänen elämänsä vaikeita vaiheita, kuten äitisuhteen ongelmia, isän kuolemaa, talousvaikeuksia, puolison alkoholismia, avioeroa sekä kamppailua ahdistuksen ja pelkojen kanssa. Kaija Koon mukaan elokuva on selviytymistarina ja toivon kipinä, joka rohkaisee kulkemaan kohti unelmia.

Elokuvan kuvaukset alkoivat pääkaupunkiseudulla elokuussa 2025.

*Kaunis rietas onnellinen* sai ensi-iltansa helmikuussa 2026 Nordisk Filmin levittämänä.

## Näyttelijät

## Lähteet
Borderland

**Borderland** on Amorphiksen viidestoista studioalbumi. Se julkaistiin 26. syyskuuta 2025 ja se on ensimmäinen yhteistyössä tanskalaisen tuottajan Jacob Hansenin kanssa tehty albumi. Sanoituksista on vastannut aiempien albumien tapaan Pekka Kainulainen. Julkaisijana oli Reigning Phoenix Music.

Albumin ensimmäinen single "Light and Shadow" julkaistiin 6. kesäkuuta 2025.
Singleinä julkaistiin myös kappaleet "Bones" ja "Dancing Shadow", joille julkaistiin myös Patric Ullaeusin ohjaamat musiikkivideot.

## Kappaleet

## Vastaanotto
Tuonela Magazinen arvostelussa albumin kappaleet nähdään melodiavetoisiksi ja osoittavan Amorphiksen uudistumista, mutta albumiin sisältyvät myös yhtyeen tunnusomaiset elementit ja tuttu melodinen raskaus.

Albumi nousi lokakuussa 2025 Suomen albumilistan ensimmäiseksi sekä fyysisen albumilistan ykköseksi.

## Arvostelut
* Helsingin Sanomat: 
* Inferno: 
* Kaaoszine: 
* Soundi: 
* V2.fi: 

## Lähteet
Fabiola (romaani)

**Fabiola eli katakombien kirkko** () on englantilaisen kardinaali Nicholas Wisemanin (1802–1865) historiallinen romaani.

Romaani sijoittuu muinaiseen Roomaan keisari Diocletianuksen aikaisiin kristittyjen vainoihin. Fabiola on nuori ja kaunis pakanallinen ylhäissukuinen roomalainen nainen, joka tutustuu kristittyihin ja kääntyy itse kristityksi. Romaanin henkilöhahmoihin kuuluvat muun muassa marttyyrit kuten pyhä Agnes, pyhä Tarcisius ja pyhä Sebastianus. Wiseman kirjoitti romaanin osittain vastauksena Charles Kingsleyn romaanille *Hypatia*.

Romaanin pohjalta on tehty elokuva Orjien kapina (1960).

## Katso myös
*Rooman katakombit
*Callista
## Suomennos
**Fabiola eli katakombien kirkko*. Mukaelma Wisemanin kuuluisasta samannimisestä teoksesta. Suomentanut Emil Mannstén. 1902.  

## Lähteet

## Aiheesta muualla
*Fabiola eli katakombien kirkko Projekti Lönnrot 
*Fabiola eli katakombien kirkko Project Gutenberg 
*Fabiola; Or, The Church of the Catacombs Project Gutenberg 
*Fabiola Internet Archive 
*Fabiola or The Church of the Catacombs LibriVox-äänikirja
Drenasi

**Drenasi** ( tai *Gllogovci/Gllogoci*, ) on kaupunki ja kunta Kosovossa. Se sijaitsee Pristinan piirissä. Vuoden 2024 väestönlaskennassa Drenasin kunnan väkiluku oli 48&nbsp;079.

## Väestö
Vuoden 2024 väestönlaskennan mukaan Drenasissa asui 48&nbsp;079 ihmistä, joista 48&nbsp;036 oli albaaneja, 13 bosniakkeja, 3 turkkilaisia ja 1 Aškaali. 15 asukasta kuului muihin etnisiin ryhmiin ja 11 ei ilmoittanut etnisyyttään.

## Huomautukset

## Lähteet
Etelä-Korean presidentinvaalit 2025

**Etelä-Korean presidentinvaalit 2025** oli alun perin tarkoitus järjestää vuonna 2027, mutta niitä aikaistettiin, kun maan perustuslakituomioistuin pani presidentti Yoon Suk-yeolin viralta huhtikuussa 2025. Vaalipäivä oli 3. kesäkuuta 2025.

Vaalit voitti edellisissä vaaleissa niukasti hävinnyt demokraattista puoluetta edustanut Lee Jae-myung.

## Tausta
Presidentti Yoon julisti joulukuussa 2024 poikkeustilan, jonka maan parlamentti kumosi. Yoon yritti sitten estää tämän lähettämällä sotilaita parlamenttiin. Yoon pantiin viralta 3. huhtikuuta 2025 perustuslaillisen tuomioistuimen yksimielisellä päätöksellä. Samassa yhteydessä se määräsi ennenaikaiset presidentinvaalit pidettäväksi 3. kesäkuuta.

## Vaalijärjestelmä ja ehdokasasettelu
Maan perustuslain mukaan presidentiksi valittavan henkilön tulee olla vaalipäivään mennessä vähintään 40-vuotias ja vaalikelpoinen parlamenttivaaleissa. Presidentiksi valitaan se ehdokas, joka saa eniten ääniä. Vaaleissa järjestetään yksi kierros.

Vaalit voittaneen Leen tärkein vastaehdokas oli työministeri Kim Moon-soo. Muita ehdokkaita olivat Lee Jun-seok, Kwon Young-guk ja Song Jin-ho. Ensimmäistä kertaa 18 vuoteen ehdolla ei ollut yhtään naista. Vaaleissa olivat ehdolla seuraavat ehdokkaat:

## Kampanjointi
Kampanja-aika alkoi 12. toukokuuta ja päättyi vaaleja edeltävänä päivänä.

Puolueita edustavat ehdokkaat kohtasivat vaaliväittelyissä kolme kertaa: 18. toukokuuta (SBS), 23. toukokuuta (KSB) ja 27. toukokuuta (MBC).

Eteläkorealaiset pakettien jakeluyhtiöt ja näiden työntekijät tekivät harvinaisen sopimuksen vaalien aikana, jonka mukaan lähetit saivat pitää erillisen tauon käydäkseen äänestämässä. Tämän toteuttamiseksi pakettien pikajakelu oli tauolla vaali-iltana.

## Tulokset
Vaalit voitti ennakoidusti Lee Jae-myung 49,4 prosentin ääniosuudella. Kim Moon-soo tuli toiseksi 41,2 prosentilla. Kim myönsi tappionsa vaali-iltana ja onnitteli Leetä. Koska vaalit olivat ennenaikaiset, valituksi tullut ehdokas astuu virkaansa heti sen jälkeen, kun keskusvaalilautakunta on vahvistanut tuloksen. Normaalioloissa noudatettaisiin kahden kuukauden siirtymäaikaa. Lee vannoi virkavalansa 4. kesäkuuta 2025.

## Lähteet

## Aiheesta muualla
Fante-Anne

**Fante-Anne** (kansainvälisessä levityksessä *Gypsy-Anne*) on norjalainen mykkäelokuva vuodelta 1920. Sen ohjasi, käsikirjoitti ja tuotti Kristofer Jansonin keksimän tarinan pohjalta Rasmus Breistein, jolle kyseessä oli esikoiselokuva. Kiertolaistytöstä kertova *Fante-Anne* oli ensimmäinen norjalainen elokuva, jossa pääosia esittivät ammattinäyttelijät. Myös muu tuotanto oli ammattimaista. Elokuvan näytöksissä Breistein säesti itse tarinaa hardangerviululla.
## Juoni

Anne (Aasta Nielsen) on kiertolaistyttö, joka varttuu Storlien-nimisellä suurtilalla. Perheen poika Haldor (Lars Tvinde) on lupautunut hänen sulhasekseen, mutta rakastuu toiseen naiseen ja pettää lupauksensa, mistä Anne suuttuu ja polttaa heitä varten rakennetun asuintalon. Torppari Jon (Einar Tveito) on rakastunut Anneen ja ottaa syyn niskoilleen. Suoritettuaan vankilatuomion hän muuttaa Annen kanssa Yhdysvaltoihin.

## Rooleissa

## Lähteet

## Aiheesta muualla
* Svensk Filmdatabas 
* Nasjonalbiblioteket
Maria SS. Assuntan vapaa yliopisto

**Maria SS. Assuntan vapaa yliopisto** (, lyh. **LUMSA**) on vuonna 1939 perustettu voittoa tavoittelematon yksityinen korkeakoulu Roomassa. Yliopistolla on myös sivukampus Palermossa.

LUMSA on Italian yliopisto- ja tutkimusministeriön virallisesti tunnustama pienikokoinen yliopisto, jossa opiskelee n. 5&nbsp;000–6&nbsp;000 opiskelijaa. Se noudattaa sekakoulutusjärjestelmää ja on virallisesti sidoksissa katoliseen kirkkoon.

Yliopisto tarjoaa kursseja ja ohjelmia, jotka johtavat kandidaatin, maisterin ja tohtorin tutkintoihin useilla aloilla. Hakuprosessi on avoin myös ulkomaisille hakijoille.

## Lähteet

## Aiheesta muualla
* Yliopiston verkkosivusto
Paavillinen akatemia Regina Apostolorum

**Paavillinen akatemia Regina Apostolorum** () lyh. **UPRA**) on vuonna 1993 perustettu katolinen korkeakoulu Roomassa, Italiassa. Paavillista akatemiaa johtaa Kristuksen legioonalaisten kongregaatio.

Akatemia perustettiin kanonisesti katolisen koulutuksen kongregaation toimesta 15. syyskuuta 1993. 11. heinäkuuta 1998 paavi Johannes Paavali II antoi laitokselle luvan käyttää nimeä paavillinen yliopisto. Paavillinen akatemia Regina Apostolorum kouluttaa pappeja ja seminaarilaisia, uskonnollisia ja maallikkoja ympäri maailmaa.

## Tiedekunnat
* Bioetiikan tiedekunta
* Filosofian tiedekunta
** Filosofian instituutti ”Maria Mater Ecclesiae” Itapecerica da Serra
* Teologian tiedekunta
** Teologinen instituutti San Carlos y San Marcelo de Trujillo-Peru 
** Teologinen instituutti ”Maria Mater Ecclesiae” Itapecerica da Serra  
** Regina Apostolorum -korkeakoulu uskonnon tieteille
** Teologinen instituutti ”Pio XI” Sanremossa 

## Lähteet

## Aiheesta muualla
* Yliopiston verkkosivusto
Sedlice (Strakonicen piirikunta)

**Sedlice** on kaupunki Etelä-Böömin läänissä Tšekissä. Se sijaitsee Strakonicen piirikunnan pohjoisosassa. Vuonna 2017 kaupungissa asui 1&nbsp;251 henkilöä.

## Maantiede
Sedlice on jaettu viiteen kaupunginosaan: Důl, Holušice, Mužetice, Němčice ja Sedlice. Kaupungin keskustasta kolme kilometriä kaakkoon sijaitsee 20 hehtaarin suuruinen luonnonsuojelualue, jossa kasvaa muun muassa satoja vuosia vanhoja tammia ja lehmuksia.

## Hallinto
Kaupungin pormestarina toimii Julkisesti aktiivisten kansalaisten yhdistyksen Vladimír Klíma. Vuoden 2022 kunnallisvaalien jälkeen Sedlicen 11 jäsenisen kaupunginvaltuuston paikkajako on seuraava:

* Julkisesti aktiivisten kansalaisten yhdistys (9)
* Kristillisdemokraatit (2)

## Historia
Sedlicen alueelta on löydetty jälkiä ihmistoiminnasta jo neoliittinen kaudelta. Myöhemmin vaikuttaneen Hallstattin kulttuurin koruja, aseita ja työkaluja on löydetty monelta eri paikalta.

Kesiajalla jo aikaisemmin perustettu asutuskeskus kasvoi Böömin kuningaskunnan sisäisen muuttoliikkeen aikana 1200- ja 1300-luvuilla. Sedlice ja sen maat olivat vuosisatojen ajan eri aatelisperheiden omaisuutta. 1400-luvulta lähtien Sedlice ja sen ympäri tunnettiin pitsinvalmistuksestaan. Kaupunkioikeudet se sai vuonna 1539, jolloin sille myönnettiin myös markkinaoikeudet sekä oikeus omaan vaakunaan ja sinettiin. Vuonna 1752 valmistunut Pyhän Jaakon kirkko rakennettiin 1300-luvulla rakennetun goottiaiskirkon paikalle.

Ensimmäisessä maailmansodassa lähes kaikki taistelukykyiset sedliceläismiehet taistelivat rintamalla. Heistä 53 kaatui sodan aikana. Rauhan solmimisen jälkeen Sedlice liittyi vastaperustettuun Tšekkoslovakian tasavaltaan. Sedlice sähköistettiin vuonna 1923.

Amerikkalainen joukkoyksikkö vapautti Sedlicen 7. toukokuuta 1945. Muutama päivä myöhemmin myös puna-armeijan joukot etenivät alueelle. Yhdysvaltojen ja Neuvostoliiton välinen demarkaatiolinja kulki kaupungin alueen lävitse.

## Galleria

Tiedosto:Důl (Sedlice), rekreační chatky.jpg|Mökkejä Důlissa.
Tiedosto:Němčice (Sedlice) 05.JPG|Näkymä Němčicessä. 
Tiedosto:Mužetice, domy u silnice.jpg|Taloja tien varrella Mužeticessä.
Tiedosto:Rybník Horní Zástava u Pilského mlýna 01.jpg|Horní Zástavan lampi ja Pilskýn mylly.


## Lähteet

## Aiheesta muualla
Presbyterian Church in the United States

**Presbyterian Church in the United States** () eli **pohjoiset presbyteerit** oli vuosina 1861–1983 toiminut yhdysvaltalainen presbyteerinen kirkkokunta. Presbyteerinen kirkko syntyi samoista kiistoista, jotka olivat jakaneet metodistit ja baptistit ennen Yhdysvaltain sisällissotaa. Sen perustivat etelän presbyteerit, jotka erosivat Yhdysvaltain presbyteerisen kirkon yleiskokouksesta ja muodostivat *Konfederaation presbyteerisen kirkon*, joka myöhemmin nimettiin uudelleen Yhdysvaltain presbyteeriseksi kirkoksi.

Vuonna 1983 tämä kirkko sulautui Yhdysvaltain yhdistyneeseen presbyteeriseen kirkkoon muodostaen Presbyterian Church (USA) -kirkkokunnan.

Pohjoisten presbyteerien piirissä koetttiin 1900-luvun alussa modernistien ja fundamentalistien suurimmat yhteenotot.

## Lähteet
Katukeittiö

**Katukeittiö** on koju tai muu ulkona sijaitseva myyntipiste, jossa myydään ja valmistetaan ruokaa. katukeittiöistä saa usein noutoruokaa matkaan mukaan otettavaksi. Katukeittiöissä tarjotaan usein pikaruokaa, kuten hampurilaisia tai lihapiirakoita. Monet katukeittiöt tarjoavat etnistä ruokaa. Ruokaa on myyty katukeittiöissä muutaman sadan vuoden ajan. Nykyisin katukeittiöitä on monissa paikoissa ympäri maailmaa. Katukeittiöissä myydään usein myös nuudeliruokia ja pikkupurtavaa.

## Lähteet